b'\n_START_ARTICLE_\nValko-Ven\xc3\xa4j\xc3\xa4n historia\n_START_PARAGRAPH_\nT\xc3\xa4m\xc3\xa4 artikkeli k\xc3\xa4sittelee Valko-Ven\xc3\xa4j\xc3\xa4n ja sen alueen historiaa alkaen Veiksel-j\xc3\xa4\xc3\xa4kauden j\xc3\xa4\xc3\xa4tik\xc3\xb6n vet\xc3\xa4ytyess\xc3\xa4 alueelta noin 35\xc2\xa0000\xe2\x80\x93100\xc2\xa0000 eaa.\n_START_SECTION_\nEsihistoria\n_START_PARAGRAPH_\nEnsimm\xc3\xa4isten asukkaiden uskotaan saapuneen Valko-Ven\xc3\xa4j\xc3\xa4n alueen etel\xc3\xa4osiin edellisen j\xc3\xa4\xc3\xa4kauden mannerj\xc3\xa4\xc3\xa4n vet\xc3\xa4ytyess\xc3\xa4 35\xc2\xa0000\xe2\x80\x93100\xc2\xa0000 vuotta sitten keskipaleoliittisella kaudella. My\xc3\xb6h\xc3\xa4ispaleoliittisia kivikauden asutuksia perustettiin nykyisen Valko-Ven\xc3\xa4j\xc3\xa4n etel\xc3\xa4osiin Homelin alueelle 23\xc2\xa0000\xe2\x80\x9327\xc2\xa0000 vuotta ennen nykyp\xc3\xa4iv\xc3\xa4\xc3\xa4; n\xc3\xa4ist\xc3\xa4 on l\xc3\xb6ydetty j\xc3\xa4lki\xc3\xa4 arkeologisissa kaivauksissa muun muassa Kalinkavit\xc5\xa1yn ja T\xc5\xa1at\xc5\xa1erskin piireist\xc3\xa4._NEWLINE_Valko-Ven\xc3\xa4j\xc3\xa4n slaavilainen kansa asettui asuinsijoilleen 600\xe2\x80\x93800-luvulla._NEWLINE__NEWLINE_800\xe2\x80\x931100-luvuilla voimakkaimmaksi vallaksi nousi Polotskin ruhtinaskunta pohjoisessa. My\xc3\xb6s Turaun ja  Mahiljoun ruhtinaskunnat olivat merkitt\xc3\xa4vi\xc3\xa4. Polatsk nousi piti muita Rutenian keskuksia vasalleinaan ja hallitsi balttienkin maita l\xc3\xa4nness\xc3\xa4. Se oli my\xc3\xb6s piispanistuin. Alue oli osa viikinkien perustamaa Kiovan Ven\xc3\xa4j\xc3\xa4\xc3\xa4 ja siell\xc3\xa4 asui my\xc3\xb6s suomalais-ugrilaista v\xc3\xa4est\xc3\xb6\xc3\xa4. Valko-Ven\xc3\xa4j\xc3\xa4n valloittivat mongolit 1200-luvulla ja se joutui liettualaisten ja Liettuan suuriruhtinaskunnan alaisuuteen 1200\xe2\x80\x931400-luvuilla, p\xc3\xa4\xc3\xa4kaupunkinaan aluksi Navahrudak ja my\xc3\xb6hemmin Vilna.\n_START_SECTION_\nUusi aika Liettuan suurruhtinaskunnan, Puola-Liettuan ja Ven\xc3\xa4j\xc3\xa4n keisarikunnan osana\n_START_PARAGRAPH_\nMaa joutui liettualaisten ja Liettuan suuriruhtinaskunnan alaisuuteen 1200\xe2\x80\x931400-luvuilla, p\xc3\xa4\xc3\xa4kaupunkinaan aluksi Navahrudak (Novogrudok) ja my\xc3\xb6hemmin Vilna. Vuonna 1569 Liettuan suuriruhtinaskunnasta tuli osa Puola-Liettuaa Puolan valittujen kuninkaiden alaisuudessa. Kuningas Sigismund III Vaasan valtakauden alussa (1592\xe2\x80\x931597) imperiumi kattoi Ruotsin (ja Suomen), Baltian, Puolan, Valko-Ven\xc3\xa4j\xc3\xa4n, suuren osan Ukrainaa ja Moldovan. Ven\xc3\xa4j\xc3\xa4n tsaaritar Katariina II:n aikana Puolan jaoissa 1772, 1793 ja 1795 Valko-Ven\xc3\xa4j\xc3\xa4 siirtyi osaksi Ven\xc3\xa4j\xc3\xa4n keisarikuntaa._NEWLINE_Vuosina 1809\xe2\x80\x931917 Suomi ja Valko-Ven\xc3\xa4j\xc3\xa4 kuuluivat samaan valtakuntaan, koska Suomen suuriruhtinaskuntakin oli t\xc3\xa4ll\xc3\xb6in osa Ven\xc3\xa4j\xc3\xa4n keisarikuntaa._NEWLINE_Valko-Ven\xc3\xa4j\xc3\xa4 oli sotatantereena ensimm\xc3\xa4isen maailmansodassa, jonka it\xc3\xa4rintaman taistelut pyyhkiv\xc3\xa4t Valko-Ven\xc3\xa4j\xc3\xa4n yli. Ven\xc3\xa4j\xc3\xa4n vallankumouksen j\xc3\xa4lkeen ja Saksan miehityksen aikana 1917 perustettiin lyhytaikainen Valko-Ven\xc3\xa4j\xc3\xa4n kansallinen tasavalta.\n_START_SECTION_\nValko-Ven\xc3\xa4j\xc3\xa4n sosialistinen neuvostotasavalta\n_START_PARAGRAPH_\nVen\xc3\xa4j\xc3\xa4n vallankumouksen j\xc3\xa4lkeen ja Saksan miehityksen aikana 1917 perustettiin lyhytaikainen Valko-Ven\xc3\xa4j\xc3\xa4n kansallinen tasavalta. _NEWLINE_Vuonna 1919 julistettiin perustetuksi Valko-Ven\xc3\xa4j\xc3\xa4n sosialistinen neuvostotasavalta, joka oli Neuvostoliiton perustajaj\xc3\xa4sen._NEWLINE_Neuvostoliiton suunnitelmatalous tuotiin Valko-Ven\xc3\xa4j\xc3\xa4n sosialistiseen neuvostotasavaltaan vuosien 1928\xe2\x80\x931937 aikana. Teollistuminen ja maatalouden kollektivisointi toteutettiin osittain v\xc3\xa4kivaltaisesti maaseudun asukkaiden kustannuksella. Tuhansia talonpoikia kuoli ja 600\xc2\xa0000\xe2\x80\x93700\xc2\xa0000 vainottua maaseudun asukasta muutti kotiseuduiltaan. Toteutettu talouspolitiikka johti n\xc3\xa4l\xc3\xa4nh\xc3\xa4t\xc3\xa4\xc3\xa4n. Samalle ven\xc3\xa4l\xc3\xa4ist\xc3\xa4misen ja suunnitelmatalouden jaksolle, erityisesti vuosiin 1930, 1933 ja 1937\xe2\x80\x931938, ajoittuivat stalinistiset vainot ja laajamittainen kansanmurha.  Vainoissa tapettiin satoja tuhansia eri alojen edustajia ja katkaistiin erityisesti kansallisen \xc3\xa4lymyst\xc3\xb6n kehitys kymmeniksi vuosiksi. Osa n\xc3\xa4ist\xc3\xa4 julmuuksista \xe2\x80\x93 esimerkiksi Minskin l\xc3\xa4heisen Kurapatyn alueen teloitukset (1937\xe2\x80\x931941) \xe2\x80\x93 nousivat laajempaan tietoisuuteen vasta 1980-luvulla._NEWLINE_Noin puolet Valko-Ven\xc3\xa4j\xc3\xa4n nykyisest\xc3\xa4 alueesta oli joutunut Puolan\xe2\x80\x93Neuvostoliiton sodan seurauksena vuonna 1921 Puolalle. Kun Saksa ja Neuvostoliitto toisen maailmansodan alkuvaiheessa syyskuussa 1939 jakoivat Puolan, n\xc3\xa4m\xc3\xa4 alueet liitettiin Valko-Ven\xc3\xa4j\xc3\xa4n sosialistiseen neuvostotasavaltaan. _NEWLINE_Valko-Ven\xc3\xa4j\xc3\xa4 oli t\xc3\xa4ysin natsi-Saksan miehitt\xc3\xa4m\xc3\xa4 vuosina 1941\xe2\x80\x931944. Maan kenraalikomissaarina toimi vuosina 1941\xe2\x80\x931943 Wilhelm Kube. Einsatzguppe-nimell\xc3\xa4 toimineet SS:n nelj\xc3\xa4 ryhm\xc3\xa4\xc3\xa4 toimeenpanivat It\xc3\xa4-Euroopan juutalaisten ja useiden muiden v\xc3\xa4est\xc3\xb6ryhmien joukkomurhia, ja niiden apuna oli paikallisia puolisotilaallisia joukkoja. Yksi n\xc3\xa4ist\xc3\xa4 ryhmist\xc3\xa4 toimi Valko-Ven\xc3\xa4j\xc3\xa4ll\xc3\xa4.  Teloitukselta saattoivat v\xc3\xa4ltty\xc3\xa4 vain pienet piilottelevat ryhm\xc3\xa4t, esimerkiksi Nalibokskaja Pusjtjan mets\xc3\xa4ss\xc3\xa4 el\xc3\xa4nyt partisaani Tuvia Bielskin ryhm\xc3\xa4, joka onnistui sodan l\xc3\xa4pi pit\xc3\xa4m\xc3\xa4\xc3\xa4n hengiss\xc3\xa4 1\xc2\xa0200 juutalaista._NEWLINE_Valko-Ven\xc3\xa4j\xc3\xa4n l\xc3\xa4hihistorian koettelemus, joka yh\xc3\xa4 merkitt\xc3\xa4v\xc3\xa4sti vaikuttaa maan kansantalouteen, oli T\xc5\xa1ernobylin ydinvoimalaonnettomuus nykyisen Ukrainan alueella 1986. Valko-Ven\xc3\xa4j\xc3\xa4ll\xc3\xa4 saastui suuri osa maan viljavista kaakkoisosista, erityisesti Homelin ja Mahiljoun maakunnista.\n_START_SECTION_\nItsen\xc3\xa4isyyden aika\n_START_PARAGRAPH_\nValko-Ven\xc3\xa4j\xc3\xa4 julistautui melko vastahakoisesti suvereeniksi 27. hein\xc3\xa4kuuta 1990 ja siit\xc3\xa4 tuli virallisesti Valko-Ven\xc3\xa4j\xc3\xa4n tasavalta 25. elokuuta 1991. 8. joulukuuta 1991 Ven\xc3\xa4j\xc3\xa4n Boris Jeltsin, Ukrainan Leonid Kravt\xc5\xa1uk ja Valko-Ven\xc3\xa4j\xc3\xa4n Stanislav \xc5\xa0u\xc5\xa1kevit\xc5\xa1 tapasivat Valko-Ven\xc3\xa4j\xc3\xa4ll\xc3\xa4 Belave\xc5\xbeskaja Pu\xc5\xa1t\xc5\xa1assa ja julistivat Neuvostoliiton puretuksi ja Itsen\xc3\xa4isten valtioiden yhteis\xc3\xb6n perustetuksi. Presidentti \xc5\xa0u\xc5\xa1kevit\xc5\xa1 kannatti demokratiaan ja vapaaseen markkinatalouteen siirtymist\xc3\xa4, mutta parlamentti pys\xc3\xa4ytti uudistukset. Aljaksandr Luka\xc5\xa1enka syytti \xc5\xa0u\xc5\xa1kevit\xc5\xa1ia korruptiosta ja sai t\xc3\xa4m\xc3\xa4n h\xc3\xa4vi\xc3\xa4m\xc3\xa4\xc3\xa4n luottamus\xc3\xa4\xc3\xa4nestyksen, mutta my\xc3\xb6hemmin korruptiov\xc3\xa4itteet osoittautuivat tekaistuiksi. _NEWLINE_Uuden perustuslain j\xc3\xa4lkeisiss\xc3\xa4 presidentinvaaleissa kes\xc3\xa4ll\xc3\xa4 1994 Aljaksandr Luka\xc5\xa1enka valittiin Valko-Ven\xc3\xa4j\xc3\xa4n presidentiksi 45 prosentin \xc3\xa4\xc3\xa4niosuudella. H\xc3\xa4n on pit\xc3\xa4nyt valtaa siit\xc3\xa4 l\xc3\xa4htien. Vuoden 1995 kansan\xc3\xa4\xc3\xa4nestyksill\xc3\xa4 presidentille annettiin valta hajottaa parlamentti, tiivist\xc3\xa4\xc3\xa4 taloussuhteita Ven\xc3\xa4j\xc3\xa4\xc3\xa4n, tehd\xc3\xa4 ven\xc3\xa4j\xc3\xa4st\xc3\xa4 toinen maan virallisista kielist\xc3\xa4 ja hyv\xc3\xa4ksy\xc3\xa4 neuvostoaikaista lippua muistuttava uusi lippu Valko-Ven\xc3\xa4j\xc3\xa4n viralliseksi tunnukseksi. Hajanainen oppositio k\xc3\xa4ytt\xc3\xa4\xc3\xa4 viel\xc3\xa4 toisinaan vuosien 1991\xe2\x80\x931995 valtiollisia tunnuksia._NEWLINE_Vuonna 1999 Valko-Ven\xc3\xa4j\xc3\xa4 solmi valtioliiton Ven\xc3\xa4j\xc3\xa4n kanssa. Ven\xc3\xa4j\xc3\xa4n ja Kazakstanin kanssa kes\xc3\xa4ll\xc3\xa4 2010 vahvistetun ja 2011 k\xc3\xa4yt\xc3\xa4nt\xc3\xb6\xc3\xb6n astuvan, Euraasian talousyhteis\xc3\xb6n tavoitteita toteuttavan tulliliiton my\xc3\xb6t\xc3\xa4 maiden v\xc3\xa4liset laajemmatkin taloudelliset integraatiopyrkimykset ovat voimistuneet. Osa valkoven\xc3\xa4l\xc3\xa4ispoliitikoista on n\xc3\xa4hnyt kehityksess\xc3\xa4 mahdollisuuden uudenlaisen Neuvostoliiton muodostamiselle. Vuonna 1912 Valko-Ven\xc3\xa4j\xc3\xa4 pyrki rakentamaan suhteita Euroopan unioniin. Ven\xc3\xa4j\xc3\xa4 ep\xc3\xa4si maan pyyt\xc3\xa4mi\xc3\xa4 lainoja mahdollisten maksuvaikeuksien takia. Valko-Ven\xc3\xa4j\xc3\xa4 asettui Ukrainan kriisiss\xc3\xa4 Ukrainan puolelle. V\xc3\xa4lit Ven\xc3\xa4j\xc3\xa4\xc3\xa4n tulehtuivat entisest\xc3\xa4\xc3\xa4n. Molempia maita vaivasi talouskriisi. Maat kiisteliv\xc3\xa4t \xc3\xb6ljyn ja kaasun hinnoista. Ven\xc3\xa4j\xc3\xa4n mielest\xc3\xa4 maan armeija ei kyennyt suojautumaan l\xc3\xa4nnen uhkaa vastaan. Valko-Ven\xc3\xa4j\xc3\xa4 kielt\xc3\xa4ytyi Ven\xc3\xa4j\xc3\xa4n haluamasta tiiviist\xc3\xa4 puolustusyhteisty\xc3\xb6st\xc3\xa4.'